Bjórskóli Ölgerðarinnar hefur göngu sína Bjórskóli Ölgerðarinnar tekur formlega til starfa í þessari viku . Í skólanum sitja 20 nemendur hverju sinni , í eina kvöldstund og fræðast um bjór , uppruna hans , fjölbreytileika , framleiðsluaðferðir og hráefni . Yfirkennari í Bjórskólanum er Úlfar Linnet sem leiðir nemendur í allan sannleikann um bjórinn á lifandi máta . Í skólanum fá nemendur að skyggnast inn í brugghús Ölgerðarinnar og einnig í nýtt " micro-brewery " en þar hefur bruggmeistari Ölgerðarinnar frjálsar hendur með þróun á nýjum tegundum sem verða meðal annars sérbruggaðar fyrir valda veitingastaði . Nám í Bjórskólanum kostar 4.900 krónur . Þótt ekki séu formleg próf í skólanum þurfa nemendur að innbyrða nokkuð af fjölbreyttu námsefni . Þeir þurfa því að gera ráðstafanir varðandi heimferð , þar sem akstur og áfengi eiga aldrei saman . Á meðfylgjandi mynd eru ljósvakamennirnir Gísli Einarsson og Logi Bergmann Eiðsson að velta fyrir sér námsefninu .